Virallinen lehti nro C 370 , 21/12/1999 s. 0026



KIRJALLINEN KYSYMYS E-0238/99 esittäjä(t): Michèle Lindeperg (PSE) komissiolle (12. helmikuuta 1999) Aihe: Maksusuoritukset euroissa Euro-myönteiset Euroopan kansalaiset ovat iloinneet siitä ajatuksesta, että he voisivat Euroopan unionin sisällä matkustaessaan yksinkertaistaa maksusuorituksiaan maksamalla euroissa (sekillä tai pankkikortilla) 1. tammikuuta 1999 alkaen. Tämä oli heille itse asiassa yksi niistä konkreettisista eduista, joiden piti tulla voimaan välittömästi valuutanvaihtoon liittyvien laskutoimitusten ja kustannusten poistuessa. He ovat kuitenkin todenneet, että, vaikka välityspalkkiot ovat hävinneet maksettaessa euroissa joko sekillä tai pankkikortilla, pankkikulut taas ovat nousseet niin paljon, ettei euroissa maksaminen toisessa Euroopan unionin jäsenmaassa enää kannata. Eikö komissio ole sitä mieltä, että vastaavat toimet saavat innokkaimmatkin euron puolestapuhujat lannistumaan ja että täten on menetetty yksi mahdollisuus tiedottaa aktiivisesti ja käytännönläheisesti yhteisvaluutan eduista? Komission jäsenen Mario Montinkomission puolesta antama vastaus (1. huhtikuuta 1999) Komissio on tietoinen joko euroina tai kansallisina valuuttoina suoritettavien rajatylittävien maksujen aiheuttamista ongelmista. Oli kuitenkin odotettavissa, että euron käyttöönotto ei automaattisesti johda siihen, että maksuihin liittyvät pankkipalvelut olisivat ilmaisia. Sekeistä on todettava, että on useita erilaisia sekkejä. Normien mukaisten eurosekkien kohdalla menettelyt ovat suhteellisen yksinkertaiset, koska ne hoidetaan keskitetysti. Järjestelyt säilyvät periaatteessa samanlaisina kuin ennen rahaliiton kolmannen vaiheen alkamista, ja kulujenkin pitäisi näin ollen säilyä samalla tasolla kuin ennen. Kun on kyse muista kuin normien mukaisista sekeistä (kansallisista sekeistä), järjestelyt ovat monimutkaisemmat. Jokainen sekki on käsiteltävä käsin, minkä vuoksi ne eivät sovi rajatylittävään käyttöön, ainakaan silloin, kun on kyse pienistä summista. Pankkikorttien osalta komissio on jo pitkään tukenut niiden yhteentoimivuutta. Nykyisin onkin yhä useammin mahdollista nostaa rahaa pankkiautomaateista ulkomailla, ja jopa ostokset voi maksaa liikkeessä ulkomailla maksupäätteessä kortilla, joka on myönnetty kortin haltijan kotimaassa. Näihin toimintoihin liittyvät kustannukset, joista vaihtokulut ovat vain osa, ovat myös säilyneet lähestulkoon ennallaan komission käytössä olevien tietojen mukaan. Komissio tutkii kuitenkin edelleen mahdollisuuksia parantaa näitä palveluja. Komissio on yhteydessä pankkiyhteisöön tarkastellakseen rahakorttien yhteentoimivuuteen liittyviä kysymyksiä. Komissio toivoo, että nämä välineet, jotka sopivat erityisen hyvin euron käyttöönottoon, voisivat edistää arvoisan parlamentin jäsenen mainitsemaa aktiivista tiedottamista. Lopuksi on syytä muistaa, että ennen euron käyttöönottoa rahoituslaitokset ovat voineet kerätä ainakin osan niille aiheutuvista kustannuksista soveltamissaan erisuuruisissa vaihtokursseissa. Nykyisin niiden on sovellettava kiinteää vaihtokurssia ja ilmoitettava kustannukset erikseen. Kustannukset ovat myös aiempaa avoimemmin nähtävissä, minkä ansiosta asiakkaat pystyvät valitsemaan entistä paremmin parhaat tarjoukset.